જશોદા અને નંદકિશોર મહેતા શાંતિથી અને સુખેથી રહે છે. તેમને દીકરો અને વહુ છે- વૈભવ અને રાગિણી. વૈભવ અને રાગિણી માટે જ પોતે બધું ભેગું કર્યું છે એવું જશોદા અને નંદકિશોર સતત કહ્યા પણ કરતાં હોય છે અને એ પછી પણ વૈભવ અને રાગિણી કોઈ જાતની શેહશરમ રાખ્યા વિના મા-બાપ સાથે કપટ રમે છે અને તેમને અમેરિકા લઈ જવાની ભાવનાત્મક વાતો કહીને બધું જ તેમની પાસેથી પડાવી લે છે એટલું જ નહીં, ચારેય અમેરિકા જવા નીકળે છે અને પછી વૈભવ અને રાગિણી બે એકલાં જ તેમને ઍરપોર્ટ મૂકીને નીકળી જાય છે. જીવનનાં અંતિમ આધાર માનવામાં આવતાં સંપત્તિ અને સગાં એમ બન્ને બાજુએ ખાલી થઈ ગયા પછી સ્વાભાવિક રીતે જીવન જીવી ચૂકેલા મા-બાપને આમ તો કોઈ રંજ નથી, પણ દીકરાને સાચા રસ્તે વાળવાના હેતુથી જશોદા અને નંદકિશોર કમર કસે છે અને તેમને સાથ મળે છે માઇકલ-જૅક્સનનો. માઇકલ અને જૅક્સનની મદદથી મા-બાપ દીકરા અને વહુ પાસેથી ફરીથી બધું એ જ પાછું મેળવવાનું શરૂ કરે છે જે બધું તેમની પાસેથી હડપ કરી લેવામાં આવ્યું હતું.